# சவூதி அரேபியா

## புவியியல்

### மனித உரிமைகள்

நாட்டுக்குள் மனித உரிமைகளை மீறுவதாக பல்வேறு பன்னாட்டு அமைப்புகள் மற்றும் அரசாங்கங்களால் சவூதி அரசாங்கமானது கண்டிக்கப்படுகிறது. பிரீடம் ஹவுஸ் அமைப்பின் வருடாந்திர அரசியல் மற்றும் குடிசார் உரிமைகளின் சுற்றாய்வில் "மோசமானவற்றில் மோசமானதாகத்" தொடர்ந்து தரநிலைப்படுத்தப்படுகிறது. பன்னாட்டு மன்னிப்பு அவையின் கூற்றுப் படி பாதுகாப்புப் படைகளானவை கைதிகளைச் சித்திரவதை செய்து, மோசமாக நடத்தி அவர்களிடமிருந்து குற்றம் ஒப்புக் கொள்ளப்படுவதைத் தருவிக்கின்றன. விசாரணைகளில் அவர்களுக்கு எதிராக இந்தத் தருவிப்புகளை ஆதாரமாகப் பயன்படுத்துகின்றன. இசுலாமியச் சட்ட முறைமையிலிருந்து முரண்படுவதாக உலக மனித உரிமைகள் சாற்றுரையைப் பின்பற்றும் ஐக்கிய நாடுகள் அவையின் வாக்களிப்பில் இருந்து சவூதி அரேபியா விலகிக் கொண்டது. 2016, 2019 மற்றும் 2022 போன்ற ஆண்டுகளில் நடத்தப்பட்ட பெருந்திரள் மரண தண்டனைகளானவைப் பன்னாட்டு மனித உரிமை அமைப்புகளால் கண்டிக்கப்படுகின்றன.  
2001இலிருந்து சவூதி அரேபியா பரவலான இணையத் தணிக்கையில் ஈடுபட்டுள்ளது. பெரும்பாலான இணையத் தணிக்கையானது பொதுவாக இரு பிரிவுகளின் கீழ் வருகிறது: "ஒழுக்கக் கேடான" தணிக்கையை அடிப்படையாகக் கொண்ட ஒன்று (பெரும்பாலும் ஆபாச மற்றும் ந. ந. ஈ. தி.-ஆதரவு இணைய தளங்களுடன் சன்னி இஸ்லாம் தவிர்த்து பிற எந்த ஒரு சமயக் கொள்கையையும் பரப்பும் இணையதளங்கள்) மற்றும் சவூதி அரேபியாவின் ஊடக அமைச்சகத்தின் தடை செய்யப்படும் பட்டியலை அடிப்படையாகக் கொண்ட ஒன்று. இவை முதன்மையாகச் சவூதி அரசாங்கத்தை விமர்சிக்கும் இணைய தளங்களைத் தடை செய்கின்றன அல்லது சவூதி அரேபியாவை எதிர்க்கும் அல்லது சவூதி அரேபியாவால் எதிர்க்கப்படும் கட்சிகளுடன் தொடர்புடையவற்றை தணிக்கை செய்கின்றன.  
சவூதி அரேபியச் சட்டமானது ஒருவர் எவ்வகையிலான பாலின ஈர்ப்புடையவர் என்பதையோ அல்லது சமயச் சுதந்திரத்தையோ அங்கீகரிப்பதில்லை. பிற சமயங்களின் பழக்க வழக்கங்கள் பொது இடத்தில் பின்பற்றப்படுவது தடை செய்யப்பட்டுள்ளது. நீதித்துறை அமைப்பானது அடிக்கடி மரண தண்டனையை விதிக்கிறது. சிரச் சேதம் செய்யப்படுவதன் மூலம் பொது இடத்தில் மரண தண்டனை அளிக்கப்படுவதும் இதில் அடங்கும். சவூதி நீதித்துறை அமைப்பின் படி மரண தண்டனையானது கோட்பாட்டு ரீதியாக ஒரு பரவலான தண்டனைகளுக்கு விதிக்கப்படலாம். இதில் கொலை, கற்பழிப்பு, ஆயுதம் ஏந்திய கொள்ளை, தொடர்ச்சியான போதைப்பொருள் பயன்பாடு, இறைமறுப்பு, நெறி தவறிய உறவுகள், பில்லி சூனியம், மந்திரம் ஆகியவை அடங்கும். மரண தண்டனையானது ஒரு வாளின் மூலமாகவோ, ஏப்பிரல் 2020இல் சவூதி உச்சநீதிமன்றமானது சவூதி நீதிமன்ற அமைப்பிலிருந்து சவுக்கால் அடிக்கும் தண்டனையை நீக்குவதற்கான ஒரு பணி முறைச் செயற் கட்டளையை வெளியிட்டது. இதற்குப் பதிலாக சிறை வாசமோ அல்லது அபராதங்களோ விதிக்கப்படலாம்.  
வரலாற்று ரீதியாக சவூதி பெண்கள் தங்களது வாழ்வில் பல அம்சங்களில் பாகுபாட்டை எதிர் கொண்டுள்ளனர். ஆண் பாதுகாவலர் அமைப்பின் கீழ் இவர்கள் செயல்பாட்டு ரீதியாக சட்டப் பூர்வமாக வயதுக்கு வராதவர்களாக நடத்தப்பட்டுள்ளனர். பெண்கள் நடத்தப்படும் விதமானது "பாலினத் தனிமைப்படுத்தல்", "பாலின ஒதுக்கலாகக்" குறிப்பிடப்படுகிறது. சூன் 2023 நிலவரப் படி "வழக்கறிஞர்கள், பொறியாளர்கள் அல்லது புவியியலாளர்களாகப் பெண்கள் உருவாவதற்கான" தனது தடையை இராச்சியமானது திரும்பப் பெற்றுக் கொண்டதாகக் குறிப்பிடப்படுகிறது. "ஆக்ரோஷமான சீர்திருத்தச் செயலாக்கத் திட்டங்களை" இந்நாடு செயல்படுத்தியும் உள்ளது. பெண்கள் பணியாள் பங்களிப்பு வீதங்களை இரு மடங்காக்கியுள்ளது. இதன் முதல் பெண் பத்திரிக்கை இதழாசிரியர்கள், தூதுவர்கள், தொலைக்காட்சித் தொகுப்பாளர் மற்றும் அரசு வழக்கறிஞர்களைச் சேர்த்துள்ளது. சவூதி பங்குச் சந்தைக்கு ஒரு பெண் தலைவர் மற்றும் சவூதி அராம்கோவின் செயற்குழுவில் ஓர் உறுப்பினராக ஒரு பெண்ணுக்குப் பதவி வழங்கப்பட்டுள்ளது. இதனுடன் சூன் 24, 2018 அன்று சவூதி அரசாங்கமானது வாகன ஓட்டுனராவதற்காகப் பெண்களுக்கு சட்டப்பூர்வமாக அனுமதியளிக்கும் ஒரு சட்டத்தை வெளியிட்டது.  
அடிமைத் தொழிலாளர் முறை மற்றும் வணிக ரீதியான பாலியல் சுரண்டல் ஆகிய நோக்கங்களுக்காக ஆண்கள் மற்றும் பெண்கள் கடத்தப்படும் ஒரு குறிப்பிடத்தக்க நாடாகச் சவூதி அரேபியா உள்ளது. ஆசியா, ஆப்பிரிக்கா மற்றும் மத்திய கிழக்கைச் சேர்ந்த புலம் பெயர் தொழிலாளர்கள் நாட்டின் கட்டட, விருந்தோம்பல், கபாலா அமைப்பு போன்ற உள்நாட்டுத் தொழில் துறைகளின் கீழ் பணி புரிகின்றனர். நவீன அடிமை முறை உள்ளிட்ட மோசமான நடத்தையுடன் தொடர்புடையதாக மனித உரிமை அமைப்புகள் கபாலா அமைப்பைக் குறிப்பிடுகின்றன.